არასრულწლოვანთა სეზონური დასაქმება

საქართველოს პროფესიული კავშირების გაერთიანება
ცნობიერების ამაღლების სახელმძღვანელო

არასრულწლოვანთა სეზონური დასაქმება:
უფლებები, წესები და რისკები
პრაქტიკული გზამკვლევი არასრულწლოვნებისა და მათი მშობლებისთვის

მომზადებულია საქართველოს ორგანული კანონის „საქართველოს შრომის კოდექსის“,
საქართველოს კანონის „ბავშვის უფლებათა კოდექსისა“ და შესაბამისი კანონქვემდებარე აქტების საფუძველზე

[bookmark: _Toc230956101]შესავალი
ზაფხულის არდადეგები ბევრი მოზარდისთვის პირველი სამუშაო გამოცდილების მიღების დროა. სეზონური დასაქმება კაფეში, მაღაზიაში, სასტუმროში, სასოფლო-სამეურნეო სამუშაოებზე თუ სხვა სფეროში შეიძლება იყოს ძალიან სასარგებლო: მოზარდი იძენს უნარებს, პასუხისმგებლობას, საკუთარ შემოსავალს და დამოუკიდებლობის გრძნობას.
თუმცა საქართველოს შრომის კოდექსი არასრულწლოვან დასაქმებულს განსაკუთრებულ დაცვას სთავაზობს. ეს დაცვა მუშაობს მხოლოდ მაშინ, როდესაც დამსაქმებელი იცავს წესებს და თავად მოზარდი და მისი მშობელი იცნობენ თავიანთ უფლებებს. სამწუხაროდ, სწორედ სეზონურ, დროებით სამუშაოებზე ხდება ყველაზე ხშირად კანონის დარღვევა, კერძოდ, ხელშეკრულების გარეშე მუშაობა, ანაზღაურების დაგვიანება ან გადაუხდელობა, საშიში სამუშაო პირობები და ა.შ.
	ამ დოკუმენტის მიზანი
ეს სახელმძღვანელო მარტივი ენით განმარტავს, თუ რა წესები მოქმედებს არასრულწლოვანთა დასაქმებისას, რა უფლებები აქვს მოზარდს, რა რისკები ემუქრება როგორც მოზარდს, ისე დამსაქმებელ კომპანიას და რა უნდა გააკეთოს ოჯახმა, რომ დასაქმება უსაფრთხო და კანონიერი იყოს.



[bookmark: _Toc230956102]ვინ არის „არასრულწლოვანი“
საქართველოს კანონმდებლობით, არასრულწლოვანი არის 18 წლამდე ასაკის ნებისმიერი პირი. ბავშვის უფლებათა კოდექსი მკაფიოდ აყალიბებს: „ბავშვი 18 წლამდე არასრულწლოვანი“, ხოლო „მოზარდი ბავშვი 10 წლიდან 18 წლის მიღწევამდე“.
ეს ნიშნავს, რომ სანამ პირს 18 წელი არ შეუსრულდება, მასზე ვრცელდება არასრულწლოვანთა დაცვის ყველა სპეციალური წესი, მათ შორის ისეთიც, რომელიც შესაძლოა თავად მოზარდმა „ზედმეტ ფორმალობად“ მიიჩნიოს. ეს წესები მისი ჯანმრთელობისა და მომავლის დასაცავადაა შექმნილი.

[bookmark: _Toc230956103]მინიმალური ასაკი - როდიდან შეიძლება მუშაობა
შრომის კოდექსის მე-10 მუხლი ადგენს, თუ რა ასაკიდან წარმოიშობა შრომითი ქმედუნარიანობა ანუ უფლება, დადო შრომითი ხელშეკრულება:
	ასაკი
	რა პირობით შეიძლება დასაქმება

	16 წლიდან
	შრომითი ქმედუნარიანობა წარმოიშობა სრულად. მოზარდს თავად შეუძლია დადოს ხელშეკრულება (დაცვის წესების გათვალისწინებით).

	16 წლამდე
	დასაქმება შესაძლებელია მხოლოდ კანონიერი წარმომადგენლის (მშობლის) ან მეურვეობის/მზრუნველობის ორგანოს თანხმობით. დასაქმება არ უნდა ეწინააღმდეგებოდეს მოზარდის ინტერესებს, არ უნდა აზიანებდეს მის ზნეობრივ, ფიზიკურ და გონებრივ განვითარებას და არ უნდა უზღუდავდეს სავალდებულო განათლების მიღების უფლებას.

	14 წლამდე
	ხელშეკრულება შეიძლება დაიდოს მხოლოდ გამონაკლის სფეროებში: სპორტი, ხელოვნება, კულტურა ან სარეკლამო სამუშაო.



	მშობლის თანხმობა
მნიშვნელოვანია: მშობლის თანხმობა 16 წლამდე მოზარდის დასაქმებისთვის სასურველია წერილობით. თანხმობა ძალაში რჩება მსგავსი ხასიათის შემდგომი შრომითი ურთიერთობის მიმართაც.



[bookmark: _Toc230956104]სად არის აკრძალული არასრულწლოვნის დასაქმება
შრომის კოდექსი ზოგიერთ სფეროში არასრულწლოვნის დასაქმებას სრულად კრძალავს, ასაკისა და მშობლის თანხმობის მიუხედავად. ეს აკრძალვები მკაცრია და მათი დარღვევა კანონის სერიოზული დარღვევაა.
აკრძალულია არასრულწლოვანთან ხელშეკრულების დადება:
· სათამაშო ბიზნესთან (აზარტული თამაშები) დაკავშირებულ სამუშაოზე;
· ღამის გასართობ დაწესებულებაში;
· ეროტიკული და პორნოგრაფიული პროდუქციის დამზადება, გადაზიდვა ან რეალიზაცია;
· ფარმაცევტული და ტოქსიკური ნივთიერებების დამზადება, გადაზიდვა და რეალიზაცია;
· მძიმე, მავნე ან საშიშპირობებიანი სამუშაო (ცალკე ჩამონათვალით — იხ. ქვემოთ).

	ალკოჰოლი, თამბაქო, ეროტიკული პროდუქცია
ალკოჰოლის, თამბაქოს, ნიკოტინის შემცველი ნაწარმის მიწოდება არასრულწლოვნისთვის აკრძალულია. ასევე აკრძალულია მისი დასაქმება ისეთ დაწესებულებაში, სადაც ხდება ალკოჰოლის, ეროტიკული პროდუქციის, ტოქსიკური ნივთიერების ან თამბაქოს ნაწარმის წარმოება, დასაწყობება, ტრანსპორტირება ან რეალიზაცია (ბავშვის უფლებათა კოდექსი, მუხ. 63).



[bookmark: _Toc230956105]მძიმე, მავნე და საშიში სამუშაოები
ჯანდაცვის მინისტრის 2020 წლის 30 ნოემბრის №01-126/ნ ბრძანებით დამტკიცებულია 18 წლამდე პირისთვის აკრძალული მძიმე, მავნე და საშიშპირობებიანი სამუშაოების სრული ჩამონათვალი. ქვემოთ მოცემულია ყველაზე ხშირი მაგალითები, რომლებიც მნიშვნელოვანია სეზონური დასაქმების კონტექსტში.
ფიზიკური და გარემო პირობები
· მუშაობა 5 მეტრზე მაღლა მიწის ზედაპირიდან; 2–5 მ სიმაღლეზე მხოლოდ ზედამხედველობით და დაცვის საშუალებებით;
· გარემო, სადაც საშუალო ტემპერატურა 30°C-ს აღემატება, ან 6°C-ზე დაბალია;
· ხმაურის დონე 70 dB-ზე მეტი; მაღალი ვიბრაცია (14–16 წლისთვის ნებისმიერი ვიბრაცია აკრძალულია);
· მუშაობა ბუნებრივი განათების გარეშე ან სადაც ჟანგბადის შემცველობა 20%-ზე ნაკლებია;
· მაღალი ძაბვის ან მაღალი/დაბალი ატმოსფერული წნევის პირობებში მუშაობა.
ტვირთის აწევა 
	ტვირთის წონის ლიმიტი
ბიჭებისთვის 10 კგ-ზე მეტი წონის ტვირთის აწევა და გადატანა აკრძალულია. გოგონებისთვის 4 კგ-ზე მეტი წონის ტვირთის აწევა და გადატანა აკრძალულია. თუ პოზა არახელსაყრელია (მოხრილი ან იძულებითი მდგომარეობა), წონის ზღვარი კიდევ უფრო უნდა შემცირდეს.



საქმიანობის სფეროები, რომლებიც აკრძალულია:
· სამთო და გადამამუშავებელი სამუშაოები, მიწისქვეშა სამუშაოები, კარიერები;
· მშენებლობა და ობიექტების დემონტაჟი;
· ქიმიურ ნივთიერებებთან, ფეთქებად/აალებად ნივთიერებებთან, იარაღთან და საბრძოლო მასალასთან დაკავშირებული სამუშაოები;
· მგზავრთა და ტვირთის გადაზიდვა, სარკინიგზო ტრანსპორტი;
· ცხოველების სასაკლაო, აგრესიულ/შხამიან ცხოველებთან მუშაობა;
· დაკრძალვის სერვისები, მუშაობა მორგებსა და პათოლოგიურ განყოფილებებში;
· ალკოჰოლური სასმელების წარმოება, შენახვა, გამოყენება; თამბაქოს ნაწარმის წარმოება;
· ასფალტის/ფისის დამზადება-გამოყენება; აზბესტთან, ტყვიასთან, სილიციუმთან მუშაობა.

	გამონაკლისები
ზოგიერთ სამუშაოზე (მაგ., ხორცის გადამუშავება, ხის დამუშავება წრიული ხერხით, თევზის გადამუშავება) დასაქმება დასაშვებია მხოლოდ მაშინ, თუ მოზარდს აქვს შესაბამისი სპეციალობა და კვალიფიკაცია. სხვა გამონაკლისები მოქმედებს მხოლოდ პროფესიული მომზადების ფარგლებში, ხელმძღვანელის უშუალო თანდასწრებით.



[bookmark: _Toc230956106]სამუშაო დრო და დასვენება
ზრდასრული დასაქმებულისთვის ნორმირებული სამუშაო დრო კვირაში 40 საათია. არასრულწლოვნებისთვის ეს ლიმიტი გაცილებით დაბალია:
	ასაკი
	მაქს. კვირაში
	მაქს. დღეში

	16–18 წელი
	36 საათი
	6 საათი

	14–16 წელი
	24 საათი
	4 საათი



ღამის სამუშაო
	ღამის სამუშაო (22:00–06:00)
არასრულწლოვნის დასაქმება ღამის სამუშაოზე (22:00 საათიდან 6:00 საათამდე) აკრძალულია გამონაკლისის გარეშე. ეს ნიშნავს, რომ მოზარდს ვერ დაასაქმებენ ღამის ცვლაში, დააგვიანებენ სამუშაოს 22:00 საათის შემდეგ ან გამოიყვანენ დილის 6:00 საათამდე.



შესვენება და დასვენება
· თუ სამუშაო დღე 6 საათს აღემატება მოზარდს უფლება აქვს შესვენებაზე;
· სამუშაო დღეებს/ცვლებს შორის უწყვეტი დასვენება არ უნდა იყოს 12 საათზე ნაკლები;
· 7-დღიან პერიოდში მოზარდს უნდა ჰქონდეს უწყვეტი დასვენება არანაკლებ 24 საათისა;
· ზეგანაკვეთური სამუშაო არასრულწლოვნისთვის დღეში მაქს. 2 საათი, კვირაში მაქს. 4 საათი და მხოლოდ მისი თანხმობით.
[bookmark: _Toc230956107]შრომითი ხელშეკრულება
შრომითი ხელშეკრულება არის ის დოკუმენტი, რომელიც იცავს დასაქმებულს. ბევრი პრობლემა: გადაუხდელი ხელფასი, უეცარი გათავისუფლება, საშიში პირობები და ა.შ. სწორედ ხელშეკრულების არარსებობის გამო წარმოიქმნება.
	წერილობითი ხელშეკრულება
თუ სამუშაო 1 თვეს აღემატება, ხელშეკრულება სავალდებულოა დაიდოს წერილობით (შრომის კოდექსი, მუხ. 12). მაშინაც კი, როცა სამუშაო უფრო ხანმოკლეა, წერილობითი ხელშეკრულება ყოველთვის უმჯობესია, რადგან ის თქვენი მტკიცებულებაა.



რა უნდა იწერებოდეს ხელშეკრულებაში (არსებითი პირობები)
შრომის კოდექსის მე-14 მუხლის მიხედვით, ხელშეკრულება უნდა შეიცავდეს:
· მონაცემებს მხარეების შესახებ (ვინ არის დამსაქმებელი და დასაქმებული);
· მუშაობის დაწყების თარიღს და ხანგრძლივობას;
· სამუშაო დროსა და დასვენების დროს;
· სამუშაო ადგილს;
· თანამდებობას და შესასრულებელი სამუშაოს აღწერას;
· შრომის ანაზღაურებას (ხელფასს) და მისი გადახდის წესს;
· ზეგანაკვეთური სამუშაოს ანაზღაურების წესს;
· შვებულების ხანგრძლივობას;
· ხელშეკრულების შეწყვეტის წესს.

	თქვენი უფლება:
დასაქმებამდე დამსაქმებელი ვალდებულია მოზარდს მიაწოდოს ინფორმაცია: შესასრულებელი სამუშაოს, ხელშეკრულების ფორმისა და ვადის, შრომის პირობების, დასაქმებულის უფლებების და ანაზღაურების შესახებ (მუხ. 11).



[bookmark: _Toc230956108]შრომის ანაზღაურება 
ანაზღაურება არის სამუშაოს მთავარი მიზანი და კანონი მას მკაცრად იცავს.
· ხელფასი უნდა გაიცეს არანაკლებ თვეში ერთხელ;
· გამოსაცდელ ვადაში შესრულებული სამუშაოც ანაზღაურებადია;
· ხელშეკრულების შეწყვეტისას საბოლოო ანგარიშსწორება უნდა მოხდეს არაუგვიანეს 7 კალენდარული დღისა;
· თუ დამსაქმებელი აყოვნებს გადახდას, ის ვალდებულია დაყოვნების ყოველი დღისთვის გადაიხადოს დაყოვნებული თანხის 0.07%.

	ფრთხილად: „სტაჟირების“ ბოროტად გამოყენება
სტაჟირება: ანაზღაურების გარეშე სტაჟირების ვადა არ უნდა აღემატებოდეს 6 თვეს, ანაზღაურებადი 1 წელს. დამსაქმებელს ეკრძალება სტაჟიორის გამოყენება იმისთვის, რომ თავი აარიდოს ხელშეკრულების დადებას. სტაჟიორი არ ანაცვლებს დასაქმებულს.



[bookmark: _Toc230956109]უსაფრთხო და ჯანსაღი სამუშაო გარემო
დამსაქმებელი კანონით ვალდებულია უზრუნველყოს უსაფრთხო სამუშაო გარემო. არასრულწლოვნის შემთხვევაში ეს ვალდებულება კიდევ უფრო მკაცრია:
· მუშაობის დაწყებამდე და შემდეგ ყოველწლიურად (18 წლამდე) მოზარდს უტარდება სამედიცინო შემოწმება; წინასწარი შემოწმების გარეშე იგი სამუშაოზე არ დაიშვება;
· დამსაქმებელი ვალდებულია ჩაუტაროს ინსტრუქტაჟი/სწავლება და უზრუნველყოს მუდმივი ზედამხედველობა;
· მასალები, ინსტრუმენტები და აღჭურვილობა უნდა შეესაბამებოდეს მოზარდის ფიზიკურ განვითარებას;
· მოზარდს უფლება აქვს უარი თქვას სამუშაოზე, რომელიც აშკარა საფრთხეს უქმნის მის სიცოცხლესა და ჯანმრთელობას;
· ჯანმრთელობის გაუარესების შემთხვევაში ხარჯებს, მათ შორის მკურნალობას, ანაზღაურებს დამსაქმებელი.

[bookmark: _Toc230956110]დისკრიმინაციის აკრძალვა
შრომით და წინასახელშეკრულებო ურთიერთობებში აკრძალულია ნებისმიერი დისკრიმინაცია, მათ შორის ასაკის, სქესის, წარმოშობის, შეზღუდული შესაძლებლობის ან სხვა ნიშნით. ასევე აკრძალულია სამუშაო ადგილზე შევიწროება და სექსუალური შევიწროება, რადგან ეს დისკრიმინაციის ფორმაა.
	მტკიცების ტვირთი დამსაქმებელზეა
თუ მოზარდი დისკრიმინაციის ან შევიწროების მსხვერპლი გახდა, კანონი მის მხარესაა: დავის შემთხვევაში მტკიცების ტვირთი დამსაქმებელს ეკისრება ანუ დამსაქმებელმა უნდა დაამტკიცოს, რომ დარღვევა არ მომხდარა.



[bookmark: _Toc230956111]რა რისკები ემუქრება არასრულწლოვანს კანონის დაუცველად დასაქმებისას
როდესაც დასაქმება ხდება ხელშეკრულების გარეშე ან წესების დარღვევით, სწორედ მოზარდი რჩება ყველაზე დაუცველი:
1. ხელფასის გადაუხდელობა - ხელშეკრულების გარეშე ძნელია იმის დამტკიცება, რა თანხა იყო შეთანხმებული და საერთოდ მუშაობდა თუ არა მოზარდი.
1. ჯანმრთელობის ზიანი - საშიში სამუშაო, მძიმე ტვირთი, საფრთხის შემცველი გარემო შეიძლება ზიანს აყენებდეს ჯერ კიდევ ჩამოყალიბების პროცესში მყოფ ორგანიზმს.
1. განათლების შეფერხება - გადაჭარბებული სამუშაო საათები ხელს უშლის სწავლას, რასაც კანონი პირდაპირ კრძალავს.
1. ექსპლუატაცია - ხელშეკრულების გარეშე მოზარდი ადვილად ხდება ბოროტად გამოყენების ობიექტი (ზეგანაკვეთური სამუშაო ანაზღაურების გარეშე, საფრთხის შემცველი დავალებები).
1. უეცარი გათავისუფლება ანაზღაურების გარეშე - დაცვის მექანიზმების გარეშე მოზარდს ვერ ექნება იურიდიული ბერკეტი.
1. ფსიქოლოგიური ზიანი - შევიწროება, აგრესია, არასათანადო მოპყრობა.

[bookmark: _Toc230956112]რა რისკები ემუქრება დამსაქმებელ კომპანიას
ბევრი დამსაქმებელი ფიქრობს, რომ წესების „გვერდის ავლა“ ფულს ზოგავს. სინამდვილეში, დარღვევა შეიძლება ძალიან ძვირი დაუჯდეს კომპანიას. შრომის ინსპექცია უფლებამოსილია დააკისროს ადმინისტრაციული სახდელი.
ჯარიმები კანონის ზოგადი დარღვევისთვის (მუხ. 77)
ჯარიმის ოდენობა დამოკიდებულია დამსაქმებლის შემოსავალზე და მერყეობს დაახლოებით 200-დან 1 000 ლარამდე თითოეულ დარღვევაზე.
გამკაცრებული ჯარიმები
	არასრულწლოვნის მიმართ დარღვევა
თუ დარღვევა ჩადენილია არასრულწლოვანის, ორსული ქალის ან შეზღუდული შესაძლებლობის მქონე პირის მიმართ ჯარიმა ორმაგდება (მუხ. 77).
დისკრიმინაციის, შევიწროების ან სექსუალური შევიწროების აკრძალვის დარღვევა  - ჯარიმა სამმაგდება (მუხ. 78).
იძულებითი შრომა - ჯარიმა სამმაგდება, ხოლო არასრულწლოვანის მიმართ - დამატებით ორმაგდება (მუხ. 79).
იმავე დარღვევის 1 წლის განმავლობაში გამეორება - ჯარიმა კიდევ ორმაგდება.



	ჯარიმა მხოლოდ დასაწყისია
ადმინისტრაციული ჯარიმა არ ათავისუფლებს დამსაქმებელს სამოქალაქო პასუხისმგებლობისგან ე.ი. სასამართლოს გზით მოზარდმა/ოჯახმა შეიძლება დამატებით მოითხოვოს მიყენებული ზიანის ანაზღაურება. ზოგ შემთხვევაში (მაგ., ბავშვის ექსპლუატაცია) შესაძლოა დადგეს სისხლისსამართლებრივი პასუხისმგებლობაც.



რჩევები არასრულწლოვნებისთვის
სანამ სამუშაოს დაიწყებ, დარწმუნდი, რომ პასუხი „დიახ“-ია ყველა კითხვაზე:
· გაქვს თუ არა წერილობითი შრომითი ხელშეკრულება, რომელშიც წერია ხელფასი, სამუშაო საათები და სამუშაოს აღწერა?
· შეესაბამება თუ არა სამუშაო საათები კანონით დადგენილ ლიმიტს (16–18 წ.: 36 სთ/კვ.; 14–16 წ.: 24 სთ/კვ.)?
· დარწმუნებული ხარ, რომ არ მუშაობ ღამით (22:00–06:00)?
· არ გევალება საშიში სამუშაო ან ლიმიტზე მძიმე ტვირთის აწევა (ბიჭი: 10 კგ; გოგო: 4 კგ)?
· გაიარე თუ არა სამედიცინო შემოწმება და ინსტრუქტაჟი?
· იცი, ვის მიმართო პრობლემის შემთხვევაში?

[bookmark: _Toc230956114]რჩევები მშობლებისთვის

